President

**President** o **Capitalista** és un joc de cartes prou estès en entorns universitaris. El nom en altres idiomes sol ser el mateix, i és habitual que se l'anomeni amb termes més dissonants, com *el Menjamerda*, en al·lusió als rols que desenvolupen els jugadors durant la partida, que fan referència a classes socials, tant benestants com baixes.

S'hi juga normalment amb baralla espanyola de 48 cartes, amb jòquers o sense, tot i que es pot adaptar a altres baralles. El joc requereix un mínim de 4 jugadors. N'hi poden jugar fins a 10, encara que amb més de 6 jugadors és recomanable l'ús de dues baralles.

## Objectiu

Descartar la mà abans que els altres. A cada ronda, **els jugadors reben una denominació que afecta la ronda següent** i els dona, així, avantatge o desvavantatge: el primer a desfer-se de les cartes és el president; el segon, el vicepresident; el darrer, el menjamerda; i el penúltim, el sotsmenjamerda.

## Valor de les cartes

El valor de les cartes determina qui guanya cada passada. La carta de més valor és **el 2 d'oros**. El coll és irrellevant en el valor de la resta de cartes, que de major a menor és: **2, as, rei, cavall, sota, 9, 8, 7, 6, 5, 4 i 3**. Els sets tenen una propietat particular en aquest joc, i és que després d'haver-ne tirat, la següent tirada ha de ser de vuits.

## Puntuació

En cas de jugar puntuant, **s'acorda una puntuació d'acord amb la classificació obtinguda al final de cada ronda**. Un suggeriment pot ser: 2 punts per al president i 1 punt per al vicepresident. Qualsevol altra proposta és possible, inclús pot incloure puntuacions per a la resta de jugadors d'acord amb la seva classificació.

## Preparació

Triau un repartidor, repartiu totes les cartes de la baralla en sentit horari. El jugador que seu a l'esquerra de qui ha repartit començarà la primera passada de la partida, que es jugarà també en sentit horari. Si voleu jugar a puntuar, acordau la puntuació que es rebrà al final de cada ronda i la puntuació necessària per a guanyar la partida. En cas de jugar a 2 punts per al president i 1 per al vicepresident, un valor de victòria orientatiu podria ser 11 punts.

## Regles

Cada ronda es divideix en **passades**. Qui comença la passada ha de jugar a la taula una, dues, tres o quatre cartes del mateix número. Passa el torn al següent jugador, que haurà de posar **el mateix nombre de cartes del mateix valor o superior a l'anterior tirada**. En cas de no poder (o no voler) tirar, passa torn i el següent jugador s'enfronta a la mateixa situació, sempre prenint de referència la darrera tirada que s'ha fet. Quan tots els jugadors han tirat o passat, s'acaba la passada i comença la següent el darrer que ha jugat cartes. Notau que seguint aquest mecanisme és difícil desfer-se de les cartes de valor més baix, si no és guanyant una passada per a iniciar la següent. Les cartes jugades es decanten i surten del joc fins a la següent ronda.

Cada passada es desenvolupa i es resol de la mateixa manera. Cal tenir en compte dos casos especials:

* **El 2 d'oros ho guanya tot**. Es juga tot sol, fins i tot quan la passada va de més d'una carta. Qui tira el 2 d'oros ja no passa el torn al següent jugador: es retiren les cartes del mig i inicia la següent passada.
* **Després dels 7, van els 8.** Quan es juga qualsevol nombre de sets, la següent tirada ha de ser per força del mateix nombre de vuits.

### Final de la ronda

Quan un jugador es desfà de totes les cartes, la resta de jugadors segueixen jugant. Si ha guanyat la darrera passada, el jugador que té a l'esquerra començarà la següent. La ronda segueix fins que tothom es descarta. Aleshores, segons l'ordre en què han acabat, es resolen les posicions (i les puntuacions, si es juga a puntuar): el primer a acabar serà el president de la nova partida; el segon, el vicepresident; el darrer, el menjamerda i el penúltim, el sotsmenjamerda. La resta de jugadors no obtenen rang.

El president, aleshores, s'aixeca i tria el seient que més li planyi. El vicepresident s'asseu a la seva esquerra i el menjamerda a la seva dreta, i formen així una nova disposició per a la següent ronda. **El menjamerda és qui remena i reparteix les cartes, i el president és qui començarà la següent ronda**.

Es reparteixen novament les cartes i, abans de començar la ronda, **el president canvia les seves dues pitjors cartes per les dues millors cartes del menjamerda**. Així mateix ho fan el vicepresident i el sotsmenjamerda, però amb una sola carta. Notau que això facilita clarament la següent ronda a qui ha guanyat l'anterior i la dificulta a qui l'ha perduda.

### Final del joc

En cas de jugar puntuant, el joc s'acaba quan un jugador arriba a la puntuació acordada per a guanyar la partida. Si dos jugadors la superen alhora, guanya qui té la puntuació més alta o, en cas de ser la mateixa, guanyen tots dos.

## Variacions

Hi ha un seguit de variants en les normes que es poden combinar entre si fent que el joc pugui canviar molt:

* **Passades de més d'una volta**. La passada no s'acaba quan han jugat tots els jugadors sinó quan, després del darrer en jugar cartes, tota la resta de jugadors passen.
	+ Dins aquesta variant, hi ha la possibilitat de fer que, una vegada un jugador ha passat, tingui opció de tirar encara que el torn li torni en una nova volta, o bé, una vegada hom ha passat, no pugui tornar a jugar cartes fins a la següent passada, encara que la passada en joc tingui més voltes.
* **Només cartes superiors**. Se suprimeix la possibilitat de jugar cartes del mateix valor que l'anterior tirada.
* **Tirada forçada**. No es pot passar mentre es pugui jugar alguna carta.
* **Donar la benvinguda**. En qualsevol moment es poden unir jugadors a la partida. Un jugador, quan s'incorpora, esdevé menjamerda directament, desplaçant la jerarquia prèvia: salvant el sotsmenjamerda i promocionant-hi l'anterior menjamerda.
* **Mercaders**. Els jugadors sense rang passen a ser mercaders. De la mateixa manera que abans de començar una nova ronda les classes altes i baixes intercanvien cartes, els mercaders tenen l'obligació d'intercanviar una carta entre si, que ha de ser negociada.
* **Puntuació negativa**. Dins les propostes de puntuació, hi ha qui juga a assignar puntuació negativa al menjamerda i al sotsmenjamerda al final de cada ronda. Per exemple, en cas de jugar cinc jugadors, una proposta podria ser, de millor classificat a pitjor classificat: +2, +1, 0, -1 i -2 punts.
* **Lloc fixe**. Hi ha qui s'estalvia el canvi de seients al final de ronda (moltes vegades per qüestió de discreció, segons on es juga). Simplement cadascú conserva el seu lloc, es fa remenar i repartir al menjamerda i comença la següent ronda el president.

## Curiositats

Encara que hi ha gent que hi implementa sistemes de puntuació per a formalitzar-lo, aquest joc és ben sovint jugat sense punts, amb el simple gust de contemplar com evoluciona la jerarquia al llarg de les partides: com és de fàcil conservar el poder i com és de difícil sortir del pou.